**Ministru kabineta noteikumu projekta
„Grozījumi Ministru kabineta 2007.gada 16.oktobra noteikumos Nr.709 "Noteikumi par Latvijas būvnormatīvu LBN 261-07
"Ēku iekšējo elektroinstalāciju izbūve""
sākotnējās ietekmes novērtējuma ziņojums (anotācija)**

|  |
| --- |
|  I Tiesību akta projekta izstrādes nepieciešamība |
| 1. | Pamatojums | Ministru kabineta noteikumu projekts „Grozījumi Ministru kabineta 2007.gada 16.oktobra noteikumos Nr.709 "Noteikumi par Latvijas būvnormatīvu LBN 261-07 "Ēku iekšējo elektroinstalāciju izbūve"" (turpmāk – noteikumu projekts) ir izstrādāts atbilstoši Būvniecības likuma 2.panta ceturtajai daļai, kas nosaka, ka tā izpildei Ministru kabinets izdod būvnormatīvus.Ekonomikas ministrijai dots uzdevums izstrādāt noteikumu projektu Ministru kabineta 2011.gada 28.jūnija sēdes protokolā Nr.40, 9.§. |
| 2. | Pašreizējā situācija un problēmas | Pašlaik zibensaizsardzības projektēšanas un ierīkošanas prasības ir noteiktas Latvijas būvnormatīvā LBN 201-07 (apstiprināts ar Ministru kabineta 2007.gada 11.decembra noteikumiem Nr.866 „Noteikumi par Latvijas būvnormatīvu LBN 201-07 "Būvju ugunsdrošība"”). Ar 2012.gada 1.janvāri spēkā stājas Ministru kabineta 2011.gada 28.jūnija noteikumi Nr.498 „Noteikumi par Latvijas būvnormatīvu LBN 201-10 "Būvju ugunsdrošība"”, līdz ar kuriem spēku zaudē Latvijas būvnormatīvs LBN 201-07 un kuru 221.punkts nosaka, ka zibensaizsardzību projektē atbilstoši normatīvajiem aktiem, kas reglamentē ēku iekšējo elektroinstalāciju izbūvi. Ņemot vērā augstāk minēto un to, ka citos normatīvos aktos nav noteiktas zibensaizsardzības projektēšanas prasības, tās ir nosakāmas grozāmajos noteikumos.Būvnormatīvā LBN 201-10 „Būvju ugunsdrošība” attiecībā uz būvju zibensaizsardzību ir noteikta nepieciešamība aizsargāt būves pret zibens izlādes risku radītu aizdegšanos. Uz to norāda būvnormatīva 219.punkts, kurā noteikts, ka zibensaizsardzības sistēmas ierīko, lai novērstu būvju un to konstrukciju aizdegšanos zibens izlādes gadījumā.Ņemot vērā, ka atbilstoši zibensaizsardzības projektēšanas jomā piemērojamiem standartiem un praksē zibensaizsardzība ietver plašāku risku izvērtēšanas un to mazināšanas spektru, kā arī to, ka pēc ietaišu projektēšanas tehnoloģijas atsevišķi tās elementi ir līdzīgi elektroietaišu sistēmu projektēšanai, tām izvirzāmās prasības ietveramas Latvijas būvnormatīvā LBN 261‑07 „Ēku iekšējo elektroinstalāciju izbūve”.Latvijas būvnormatīvā LBN 201-10 "Būvju ugunsdrošība" iekļautais termina „zibensaizsardzības sistēma” definējums ir iekļauts kontekstā ar būvju ugunsdrošības nodrošināšanu, savukārt būvnormatīvā LBN 261-07 „Ēku iekšējo elektroinstalāciju izbūve” iekļaujama detalizētāka termina „zibensaizsardzības sistēmas” definīcija, tādējādi nodrošinot aizsardzības pasākumu kopumu pret citiem zibensstrāvas izraisītiem riskiem, nevis tikai kontekstā ar ugunsdrošību. Grozāmā būvnormatīva 3.4.apakšpunkts norāda, ka būvnormatīvs attiecas arī uz ārpus ēkām izvietotām elektroietaisēm. Ārpus būves esošās elektroietaises nevar uzskatīt par pieslēgumu ārējiem inženiertīkliem, tās uzskatāmas par iekšējām elektroinstalācijām. Līdz ar to būvnormatībā nosakāms līdzīgs regulējums attiecībā uz zibensaizsardzības sistēmu projektēšanas prasībām, jo ārpus būves esošās zibensaizsardzības ierīces nevar uzskatīt par pieslēgumu ārējiem inženiertīkliem. |
| 3. | Saistītie politikas ietekmes novērtējumi un pētījumi | Projekts šo jomu neskar. |
| 4. | Tiesiskā regulējuma mērķis un būtība | Noteikumu projekta mērķis ir noteikt zibensaizsardzības projektēšanas prasības, nosakot nolūku, kas ņemams vērā būvju zibensaizsardzības projektēšanā, un definējot būves, kurām nepieciešama zibensaizsardzības ierīkošana, kā arī nosakot zibensaizsardzības līmeni atbilstoši to lietošanas veidam raksturīgajiem riskiem un attiecīgajam iespējamajam bojājumu līmenim. Vispārīgā gadījumā tiek noteiktas, zibensaizsardzības pakāpes, ņemot vērā attiecīgo ierīču projektētāju darba pieredzi, kā arī pamatojot ar prasībām, kas sasaistāmas ar Eiropas Savienības standartos, kas piemērojami zibensaizsardzības sistēmu projektēšanai. Tā kā piemērojamie standarti paredz iespēju neierīkot zibensaizsardzību, noteikumos paredzēta iespēja veikt risku analīzi, ja projektētājs uzskata, ka būtu iespējams neierīkot zibensaizsardzības sistēmas noteikumos noteiktajā līmenī vai arī izmantojot to par pamatargumentu augstāka zibensaizsardzības līmeņa sistēmas ierīkošanai. Tādējādi tiks nodrošināts gan pārskatāms zibensaizsardzības prasību definējums pēc būves izmantošanas vaida, gan tiks ietverta pašreizējā projektēšanas pieredze, nemainot līdzšinējo projekta izstrādes struktūru.Izstrādājot grozījumu projektu, tiks detalizēti definēts termins „zibensaizsardzības sistēma”, paplašinot tās pielietošanas nolūku uz jebkādiem fiziskiem bojājumiem, kādus būvei var nodarīt zibensizlāde (trieciens, termiski izkausēti caurumi metāla elementos – gan būves konstrukcijās, gan ietaisēs). Tādējādi būvnormatīvā tiks ietvertas zibensaizsardzības projektēšanas prasības gan uz iekšējo, gan ārējo zibensaizsardzību. |
| 5. | Projekta izstrādē iesaistītās institūcijas | Normatīvā akta projekts tika izstrādāts kopīgi ar Valsts ugunsdzēsības un glābšanas dienesta Ugunsdrošības uzraudzības pārvaldi, panākot vienotu viedokli par noteikumu projekta redakciju.Projekta izstrādē piedalījās pārstāvji no SIA „Standartizācijas, akreditācijas un metroloģijas centra” Standartizācijas biroja standartizācijas tehniskās komitejas LVS STK 48 „Zibensaizsardzība un pārspriegumaizsardzība”, AS „Latvenergo” meitassabiedrības „Latvijas elektriskie tīkli”, Latvijas Elektroenerētiķu un energobūvnieku asociācijas, Latvijas Elektriķu brālības un projektēšanas birojiem „Kārlis” un „Daina EL”. |
| 6. | Iemesli, kādēļ netika nodrošināta sabiedrības līdzdalība | Projekts šo jomu neskar. |
| 7. | Cita informācija | Nav |

|  |
| --- |
|  II. Tiesību akta projekta ietekme uz sabiedrību |
| 1. | Sabiedrības mērķgrupa | Noteikumu projekta tiesiskais regulējums attiecas uz būvniecības procesā iesaistītām fiziskām un juridiskām personām būvprojektēšanas stadijā. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Projekts šo jomu neskar. |
| 3. | Tiesiskā regulējuma finansiālā ietekme | Projekts šo jomu neskar. |
| 4. | Tiesiskā regulējuma nefinansiālā ietekme | Noteikumu projekts nosaka zibensaizsardzības prasības, kā arī definē būves, kurās nepieciešams ierīkot zibensaizsardzību.  |
| 5. | Administratīvās procedūras raksturojums | Projekts šo jomu neskar. |
| 6. | Administratīvo izmaksu monetārs novērtējums | Projekts šo jomu neskar. |
| 7. | Cita informācija. | Noteikumu projektā ietverts būvju uzskaitījums, kas atvieglo projektētāju izvēles pamatojumu attiecībā uz zibensaizsardzības ierīkošanas nepieciešamību, saglabājot iespēju veikt detalizētu un pamatotu aprēķinu konkrētam objektam. Noteikumu projektā paredzētās izmaiņas nepalielina projekta izstrādes laiku un izmaksas. |

|  |
| --- |
| **VI. Sabiedrības līdzdalība un šīs līdzdalības rezultāti** |
| 1. | Sabiedrības informēšana par projekta izstrādes uzsākšanu | Noteikumu projekta izstrāde izrietējusi no izmaiņām normatīvajā regulējumā, ko ieviesuši Ministru kabineta 2011.gada 28.jūnija noteikumi Nr.498 „Noteikumi par Latvijas būvnormatīvu LBN 201-10"Būvju ugunsdrošība"”, par kuru pieņemšanu 2011.gada 28.jūnijā Ekonomikas ministrijas mājaslapā tika publicēta preses relīze.Nozares profesionāļu informēšanai par noteikumu projektu 2011.gada 19.jūlijā tika organizēta sanāksme, kurā tika atbalstīta noteikumu projekta virzība. |
| 2. | Sabiedrības līdzdalība projekta izstrādē | Noteikumu projekta izstrādes procesā konsultācijas notikušas ar sabiedrības pārstāvjiem, kas minēti anotācijas I sadaļas 5.punktā.Konsultācijām par projekta izstrādi tika aicināti sabiedrības pārstāvji, kas bija līdzdarbojušies Ministru kabineta 2011.gada 28.jūnija noteikumu Nr.498 „Noteikumi par Latvijas būvnormatīvu LBN 201-10"Būvju ugunsdrošība"” izstrādes procesā saistībā ar zibensaizsardzības projektēšanas prasību izstrādi.Noteikumu projekts tiks ievietots Ekonomikas ministrijas tīmekļa vietnes sadaļā „Normatīvo aktu projekti”.  |
| 3. | Sabiedrības līdzdalības rezultāti | 2011.gada 19.jūlija sanāksmē tika atbalstīta noteikumu projekta virzība, vienlaikus norādot uz atsevišķiem noteikumu projekta punktiem, kurus nepieciešams labot. Paustie priekšlikumi tika ņemti vērā, precizējot noteikumu projektu. |
| 4. | Saeimas un ekspertu līdzdalība | Projekts šo jomu neskar. |
| 5. | Cita informācija. | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
|  1. | Projekta izpildē iesaistītās institūcijas  | Būvvaldes |
|  2. | Projekta izpildes ietekme uz pārvaldes funkcijām  | Projekta izpilde neietekmē būvvalžu funkcijas un uzdevumus. |
|  3. | Projekta izpildes ietekme uz pārvaldes institucionālo struktūru.Jaunu institūciju izveide. |  Valsts un pašvaldību pārvaldes institucionālo struktūru neietekmēs. Jaunu institūciju izveide nav nepieciešama. |
|  4. | Projekta izpildes ietekme uz pārvaldes institucionālo struktūru.Esošu institūciju likvidācija. |  Valsts un pašvaldību pārvaldes institucionālo struktūru neietekmēs. Neviena no esošām institūcijām nav jālikvidē. |
|  5. | Projekta izpildes ietekme uz pārvaldes institucionālo struktūru.Esošu institūciju reorganizācija. | Valsts un pašvaldību pārvaldes institucionālo struktūru neietekmēs. Neviena no esošām institūcijām nav jāreorganizē. |
|  6. | Cita informācija. |  Nav |

*Anotācijas III, IV un V sadaļa – projekts šīs jomas neskar.*

Ekonomikas ministrs D.Pavļuts

Vīza:

Valsts sekretārs J.Pūce

01.12.2011 15:00

M.Zakutajevs, 67013035

Mareks.Zakutajevs@em.gov.lv